|  |
| --- |
| เครื่องมือช่วยตัดสินใจการ ตรวจคัดกรองมะเร็งปอดเอกสาร |

## สารบัญ

[เครื่องมือนี้มีเพื่อวัตถุประสงค์อะไร 2](#_Toc202650346)

[มะเร็งปอดคืออะไร 2](#_Toc202650347)

[การตรวจคัดกรองมะเร็งปอดคืออะไร 2](#_Toc202650348)

[ฉันมีสิทธิ์หรือไม่ 3](#_Toc202650349)

[การตรวจคัดกรองมะเร็งปอดสามารถช่วยฉันได้อย่างไร 4](#_Toc202650350)

[ฉันควรทราบอะไรเพิ่มเติมเกี่ยวกับการตรวจคัดกรองมะเร็งปอด 5](#_Toc202650354)

[การตรวจคัดกรองมะเร็งปอดต้องทำอะไรบ้าง 6](#_Toc202650362)

[หลังจากการสแกนของฉันจะเกิดอะไรขึ้น 7](#_Toc202650369)

[ผลตรวจของฉันหมายความว่าอย่างไร และขั้นตอนต่อไปคืออะไร 7](#_Toc202650370)

[เครื่องมือช่วยตัดสินใจ 9](#_Toc202650378)

## เครื่องมือนี้มีเพื่อวัตถุประสงค์อะไร

เครื่องมือนี้สามารถช่วยให้ท่านตัดสินใจได้ว่าท่านต้องการเริ่มตรวจคัดกรองมะเร็งปอดหรือไม่ หลาย ๆ คนมองเห็นประโยชน์และคิดว่าการตรวจคัดกรองมะเร็งเป็นเรื่องดี มีหลายวิธีที่การตรวจคัดกรองสามารถช่วยท่านได้ และมีสิ่งที่ท่านควรทราบก่อนตัดสินใจเข้ารับการตรวจคัดกรอง

เอกสารนี้ได้รับการออกแบบมาเพื่อให้ข้อมูลที่ช่วยให้ท่านตัดสินใจได้อย่างมีความรู้ความเข้าใจว่าท่านต้องการเข้ารับการตรวจคัดกรองหรือไม่ นี่คือทางเลือกของท่าน – ไม่มีคำตอบที่ถูกหรือผิดว่าควรจะตรวจคัดกรองหรือไม่

## มะเร็งปอดคืออะไร

มะเร็งปอดคือมะเร็งที่เริ่มต้นที่ปอด กลุ่มเซลล์ที่ผิดปกติเติบโตอย่างรวดเร็วจนไม่สามารถควบคุมได้และสามารถแพร่กระจายไปยังส่วนอื่น ๆ ของร่างกายได้

## การตรวจคัดกรองมะเร็งปอดคืออะไร

การตรวจคัดกรองมะเร็งปอดนั้นเกี่ยวข้องกับการทำ low-dose CT scan (การตรวจเอกซเรย์คอมพิวเตอร์แบบใช้ปริมาณรังสีต่ำ) สำหรับผู้ที่ไม่มีอาการ (เช่น ไม่มีอาการไอเรื้อรังโดยไม่ทราบสาเหตุ หรือไม่มีไอเป็นเลือด) เพื่อตรวจหาสัญญาณเริ่มแรกของมะเร็ง

การตรวจพบมะเร็งปอดในระยะเริ่มแรกจะช่วยเพิ่มทางเลือกในการรักษาและช่วยเพิ่มโอกาสหายขาด

การทำ CT scan แบบใช้ปริมาณรังสีต่ำเพื่อตรวจคัดกรองมะเร็งปอดนั้นไม่มีค่าใช้จ่ายสำหรับผู้ที่มี Medicare

## ฉันมีสิทธิ์หรือไม่

ท่านมีสิทธิ์เข้าร่วมโปรแกรมหากท่านมีคุณสมบัติตรงตามเกณฑ์ทั้งหมดด้านล่างนี้:

|  |
| --- |
| สัญลักษณ์ผู้สูงอายุ  **อายุระหว่าง 50 ถึง 70 ปี**  และ  สัญลักษณ์ปอด  **ไม่มีอาการหรือสัญญาณที่บ่งบอกว่าเป็นมะเร็งปอด** (เช่น ไอเรื้อรังโดยไม่ทราบสาเหตุ ไอเป็นเลือด หายใจไม่ทันโดยไม่ทราบสาเหตุ)  และ  สัญลักษณ์กล่องบุหรี่  **สูบบุหรี่หรือมีประวัติการสูบบุหรี่** (เลิกมาแล้วภายใน 10 ปี)  และ  สัญลักษณ์ปฏิทิน  **มีประวัติการสูบบุหรี่อย่างน้อย 30 แพ็ค-ปี** (เช่น สูบบุหรี่วันละซองเป็นเวลา 30 ปี หรือ สูบบุหรี่วันละ 2 ซองเป็นเวลา 15 ปี) |

**พูดคุยกับผู้ให้บริการด้านสุขภาพของท่านเพื่อดูว่าท่านมีสิทธิ์หรือไม่**

## การตรวจคัดกรองมะเร็งปอดสามารถช่วยฉันได้ อย่างไร

ประโยชน์ของการตรวจคัดกรองมะเร็งปอด ได้แก่

### การตรวจพบมะเร็งปอดระยะเริ่มแรก

มีทางเลือกด้านการรักษาที่หลากหลายมากขึ้นและมีโอกาสรักษาหายขาดมากขึ้นหากตรวจพบมะเร็งในระยะเริ่มแรก

### ความสบายใจ

การตรวจคัดกรองสามารถช่วยตัดความเป็นไปได้ของโรคมะเร็งปอด รวมถึงโรคปอดอื่น ๆ ได้ การทำ CT scan แบบใช้ปริมาณรังสีต่ำสามารถให้ความมั่นใจเรื่องสุขภาพปอดของท่านได้

### เป็นโอกาสในการพูดคุยเกี่ยวกับประวัติการสูบบุหรี่และขอรับความช่วยเหลือหากท่านเลือกที่จะ เลิกบุหรี่

ท่านไม่จำเป็นต้องเลิกสูบบุหรี่เพื่อเข้ารับการตรวจคัดกรอง แต่การเลิกบุหรี่สามารถช่วยป้องกันมะเร็งปอดและโรคปอดอื่น ๆ   
ได้ ส่งผลให้มีชีวิตที่ยาวนานขึ้นและมีสุขภาพที่ดีขึ้น

## ฉันควรทราบอะไรเพิ่มเติมเกี่ยวกับการตรวจคัดกรองมะเร็งปอด

เป็นเรื่องปกติที่จะรู้สึกกังวลเมื่อเข้าร่วมการตรวจคัดกรองมะเร็งปอด ประมาณร้อยละ 22-51 ของผู้ที่เข้ารับการตรวจคัดกรองจะพบปุ่มเนื้อในการสแกนครั้งแรก มากกว่าร้อยละ 95 ของปุ่มเนื้อเหล่านี้จะไม่เป็นโรคมะเร็งปอด อย่างไรก็ตาม การสแกน การรอผล หรือการสแกนหรือการทดสอบเพิ่มเติมสามารถทำให้เกิดความเครียดได้ พูดคุยกับผู้ให้บริการด้านสุขภาพของท่านเพื่อเรียนรู้เกี่ยวกับความสนับสนุนที่มีให้

### ผลบวกลวง

การตรวจคัดกรองมะเร็งปอดอาจมีผลบวกลวงได้ (กล่าวคือ ผลการสแกนบ่งชี้ว่าท่านอาจเป็นมะเร็งปอด แต่ผลการตรวจติดตามผลระบุว่าท่านไม่ได้เป็น) ผลบวกลวงสามารถเกิดขึ้นได้กับการตรวจคัดกรองหรือการทดสอบทางการแพทย์ใด ๆ

### การวินิจฉัยเกินจริง

มะเร็งบางชนิดจะเติบโตช้ามากและอาจไม่ก่อให้เกิดปัญหาในช่วงชีวิตของท่าน นี่เรียกว่า “การวินิจฉัยเกินจริง” และเกิดขึ้นกับมะเร็งประมาณ 1 ใน 30 รายที่พบระหว่างการตรวจคัดกรองมะเร็งปอด การวินิจฉัยเกินจริงสามารถเกิดขึ้นได้กับการตรวจคัดกรองหรือการทดสอบทางการแพทย์ใด ๆ

### การได้รับรังสี

การทำ CT scan แบบใช้ปริมาณรังสีต่ำ ใช้รังสีในปริมาณที่น้อยที่สุดเท่าที่จะเป็นไปได้โดยยังคงได้ภาพที่มีคุณภาพสูง ซึ่งปริมาณนี้ต่ำกว่าการรับรังสีเป็นระยะเวลา 1 ปีตามธรรมชาติในชีวิตประจำวัน หากท่านมีปุ่มเนื้อ ท่านอาจจำเป็นต้องทำการแสกนเพิ่มเติมเพื่อดูว่าเป็นมะเร็งหรือไม่ เป็นปริมาณรังสีในระดับต่ำที่ปลอดภัย และสามารถช่วยให้การวินิจฉัยระยะแรกทำได้ดีขึ้น

### ผลการตรวจเพิ่มเติมที่ไม่เกี่ยวข้องกับมะเร็งปอด

บางครั้งการตรวจคัดกรองมะเร็งปอดอาจตรวจพบข้อกังวลอื่น ๆ ที่ผู้ให้บริการด้านสุขภาพของท่านสามารถให้คำแนะนำได้ ผลแสกนอาจแสดงให้เห็นสิ่งต่าง ๆ ในปอด (นอกเหนือจากมะเร็ง เช่น โรคถุงลมโป่งพอง) หรือภายนอกปอด (เช่น โรคหัวใจ) การพบสิ่งเหล่านี้อาจทำให้การรักษาสามารถช่วยชีวิตได้ แต่ก็อาจต้องมีการทดสอบเพิ่มเติมและอาจทำให้ท่านกังวลได้

| **คำถามสำคัญ** | **การตรวจคัดกรอง** | **ไม่ตรวจคัดกรอง** |
| --- | --- | --- |
| โอกาสตรวจพบมะเร็งปอดในระยะเริ่มแรกมีมากน้อยเพียงใด | มะเร็งปอด 70 ราย ใน 100 ราย จะตรวจพบในระยะเริ่มแรก1 | มะเร็งปอด 7 ราย ใน 100 ราย จะตรวจพบในระยะเริ่มแรก1 |
| มีโอกาสเท่าไหร่ที่ผลการสแกนจะบ่งชี้ว่าเป็นมะเร็งปอด แต่ผลการตรวจเพิ่มเติมภายหลังยืนยันว่าท่านไม่ได้เป็นมะเร็งปอด | จากผู้คนทั้งหมดที่ได้รับการตรวจคัดกรอง ประมาณ 3 ใน 100 คนจะมีการพบปุ่มเนื้อที่มีความเสี่ยงสูงหรือมีความเสี่ยงสูงมาก1 หากต้องการทราบว่าปุ่มเนื้อที่มีความเสี่ยงสูงหรือสูงมากเป็นมะเร็งหรือไม่ ผู้ให้บริการด้านสุขภาพอาจแนะนำให้ทำการตรวจเพิ่มเติม ผู้ที่มีปุ่มเนื้อที่มีความเสี่ยงสูงหรือสูงมาก มีเพียงไม่ถึงครึ่งหนึ่งที่จะกลายเป็น มะเร็งปอด | ผู้ที่ไม่ได้รับการตรวจคัดกรองจะหลีกเลี่ยงการตรวจทางการแพทย์ที่ไม่จำเป็นได้ แต่ก็จะไม่มีโอกาสตรวจพบมะเร็งปอดระยะเริ่มแรกที่ไม่มีอาการเช่นกัน |
| มีโอกาสแค่ไหนที่จะพบสิ่งผิดปกติอื่น ๆ นอกเหนือจากมะเร็งปอดในการสแกน | บางครั้งการสแกนจะพบสิ่งที่ต้องมีการทดสอบเพิ่มเติม และบางครั้งการสแกนจะพบโรคร้ายแรงอื่น ๆ ที่ต้องได้รับการรักษา การรักษาเหล่านี้อาจช่วยชีวิตท่านได้ | ผู้ที่ไม่ได้เข้ารับการตรวจคัดกรองจะหลีกเลี่ยงการตรวจเพิ่มเติมทางการแพทย์ได้ แต่ก็จะไม่มีโอกาสตรวจพบภาวะสุขภาพอื่น ๆ ที่สามารถรักษาได้ในระยะเริ่มแรกเช่นกัน |

1อ้างอิงจากการประมาณการที่ดีที่สุดจากการทดลองแบบสุ่มที่มีการควบคุม

## การตรวจคัดกรองมะเร็งปอดต้องทำอะไรบ้าง

### บ่อยแค่ไหน

* ทุก 2 ปี หากผลการตรวจเป็นปกติ (ความเสี่ยงต่ำมาก) และไม่มีผลที่น่ากังวล
* ตรวจบ่อยขึ้นหากพบบางอย่างในการสแกน

### ฉันจะต้องเตรียมตัวอย่างไร

* รับแบบฟอร์มการขอทำ CT scan แบบใช้ปริมาณรังสีต่ำจากผู้ให้บริการด้านสุขภาพของท่าน
* จองการทำสแกนของท่านทางออนไลน์ ทางโทรศัพท์ หรือด้วยตนเอง แจ้งให้พวกเขาทราบว่าท่านกำลังเข้าร่วมโปรแกรมตรวจคัดกรองมะเร็งปอดแห่งชาติ
* อย่าลืมนำแบบฟอร์มการขอทำสแกนและบัตร Medicare ไปด้วย
* สวมใส่เสื้อผ้าที่สบาย ท่านอาจต้องเปลี่ยนเป็นชุดคลุมสำหรับการสแกน
* แจ้งให้คลินิกทราบล่วงหน้าหากท่านต้องการความช่วยเหลือในการเปลี่ยนชุดคลุมหรือขึ้นบนโต๊ะตรวจเพื่อการสแกน
* ไม่จำเป็นต้องอดอาหาร

### วันนั้นจะมีอะไรเกิดขึ้นบ้าง

* ท่านอาจถูกขอให้ตรวจสุขภาพและวัดส่วนสูงและชั่งน้ำหนักของท่าน ท่านจะถูกถามว่าสามารถยกแขนขึ้นเหนือศีรษะเป็นเวลา 5-10 นาทีได้หรือไม่
* ท่านจะนอนหงายราบบนโต๊ะโดยวางแขนไว้เหนือศีรษะ ท่านจะต้องกลั้นหายใจไว้สักสองสามวินาทีและอยู่นิ่ง ๆ รังสีแพทย์จะถ่ายภาพบริเวณทรวงอกของท่าน ไม่มีการใช้เข็มใด ๆ กับท่านสำหรับการสแกน
* การสแกนจะใช้เวลาประมาณ 10 วินาที และท่านจะไม่รู้สึกเจ็บปวดใด ๆ
* การนัดของท่านจะใช้เวลาประมาณ 10 ถึง 15 นาที

### ฉันจะไปที่นั่นได้อย่างไร

* สอบถามผู้ให้บริการด้านสุขภาพของท่านว่ามีบริการตรวจคัดกรองมะเร็งปอดที่ไหนในพื้นที่ของท่าน ซึ่งรวมถึงรถบรรทุกตรวจคัดกรองเคลื่อนที่ของ Heart of Australia สำหรับพื้นที่ชนบทและห่างไกลบางแห่ง

### สมาชิกในครอบครัว เพื่อน หรือผู้ดูแลสามารถอยู่เป็นเพื่อนท่านได้หรือไม่

* หากท่านต้องการทำเช่นนั้น ให้วางแผนพาเพื่อนหรือสมาชิกในครอบครัวไปกับท่านด้วย

### การตรวจ CT scan แบบใช้ปริมาณรังสีต่ำมีค่าใช้จ่ายเท่าไหร่

* การตรวจ CT scan แบบใช้ปริมาณรังสีต่ำเป็นบริการฟรีภายใต้ Medicare

## หลังจากการสแกนของฉันจะเกิดอะไรขึ้น

ผู้ให้บริการด้านสุขภาพของท่านจะได้รับผลการสแกนของท่านและจะติดต่อท่านหากต้องการพูดคุยเกี่ยวกับผลการตรวจ

ท่านจะได้รับการแจ้งเตือน (ข้อความหรือจดหมาย) จาก NCSR ที่แจ้งให้ท่านทราบว่าท่านจะต้องทำอะไรต่อไป อาจเป็นการตรวจ CT scan แบบใช้ปริมาณรังสีต่ำอีกครั้งในอีก 2 ปี หรือเพื่อหารือผลการตรวจกับผู้ให้บริการด้านสุขภาพของท่าน

## ผลตรวจของฉันหมายความว่าอย่างไร และขั้นตอนต่อไปคืออะไร

| **ผลการตรวจคัดกรอง** | **ขั้นตอนต่อไป** |
| --- | --- |
| ไม่สมบูรณ์ ไม่สามารถรายงานการสแกนได้เนื่องจากเหตุผลทางเทคนิคและจำเป็นต้องทำการสแกนซ้ำอีกครั้ง | * ท่านจะต้องตรวจคัดกรองอีกครั้งเมื่อได้รับคำแจ้งเตือนจาก NCSR หรือผู้ให้บริการด้านสุขภาพของท่าน |
| ความเสี่ยงต่ำมาก การสแกนของท่านไม่พบอาการที่น่ากังวลใด ๆ การตรวจคัดกรองเป็นประจำทุก ๆ สองปีเป็นสิ่งสำคัญ เพื่อตรวจหาการเปลี่ยนแปลงตามอายุของท่าน | * NCSR จะแจ้งให้ท่านทราบว่าผลการตรวจไม่มีอะไรน่ากังวล และให้ท่านทำการสแกนครั้งต่อไปในอีก 2 ปีข้างหน้า * ท่านจะได้รับคำแจ้งเตือนจาก NCSR และ/หรือผู้ให้บริการด้านสุขภาพของท่านเมื่อถึงเวลาต้องตรวจคัดกรองอีกครั้งในอีก **2 ปี** * ท่านจะต้องกลับไปพบผู้ให้บริการด้านสุขภาพอีกครั้งในอีก 2 ปี เพื่อตรวจสอบความเหมาะสมและขอทำ CT scan แบบใช้ปริมาณรังสีต่ำ ประวัติการสูบบุหรี่ไม่จำเป็นต้องได้รับการประเมินใหม่ |
| ความเสี่ยงต่ำ ผลการสแกนของท่านระบุว่าพบปุ่มเนื้อ แต่ถือว่าท่านมีโอกาสเป็นมะเร็งปอดต่ำ ท่านจะต้องทำการสแกนอีกครั้งในอีก 12 เดือนข้างหน้า | * NCSR จะไม่แจ้งผลการตรวจให้ท่านทราบ แต่จะแนะนำให้ท่านพูดคุยกับผู้ให้บริการด้านสุขภาพเกี่ยวกับผลการตรวจของท่าน * NCSR จะแจ้งเตือนท่านเมื่อถึงเวลาต้องตรวจคัดกรองอีกครั้งในอีก **12 เดือน** * เมื่อท่านได้รับคำแจ้งเตือนแล้ว ท่านจะต้องกลับไปพบผู้ให้บริการด้านสุขภาพ เพื่อตรวจสอบความเหมาะสมและขอทำ CT scan แบบใช้ปริมาณรังสีต่ำ |
| ความเสี่ยงต่ำถึงปานกลางหรือความเสี่ยงปานกลาง พบปุ่มเนื้อหรือปุ่มเนื้อจำนวนมากในการสแกนที่ต้องได้รับการตรวจติดตามบ่อยขึ้น ขึ้นอยู่กับผลการตรวจของท่าน ท่านอาจจำเป็นต้องตรวจซ้ำอีกครั้งในอีก 3 หรือ 6 เดือน | * NCSR จะไม่แจ้งผลการตรวจให้ท่านทราบ แต่จะแนะนำให้ท่านพูดคุยกับผู้ให้บริการด้านสุขภาพเกี่ยวกับผลการตรวจของท่าน * NCSR จะแจ้งเตือนท่านเมื่อถึงเวลาต้องตรวจคัดกรองอีกครั้งใน **อีก 3 หรือ 6 เดือน** * ท่านจะต้องกลับไปพบผู้ให้บริการด้านสุขภาพเพื่อตรวจสอบความเหมาะสมและขอทำ CT scan แบบใช้ปริมาณรังสีต่ำ |
| ความเสี่ยงสูงหรือสูงมาก พบหนึ่งปุ่มเนื้อหรือมากกว่า ซึ่งต้องมีการตรวจสอบเพิ่มเติม แต่ไม่ได้หมายความว่าท่านเป็นมะเร็ง ท่านอาจมีความเสี่ยงเป็นมะเร็งปอดที่สูงกว่า จึงควรเข้ารับการติดตามอาการทุกครั้ง | * NCSR จะแนะนำให้ท่านพูดคุยกับผู้ให้บริการด้านสุขภาพของท่านเกี่ยวกับผลการตรวจของท่าน * ผู้ให้บริการด้านสุขภาพจะตรวจสอบรายงานผลรังสีวิทยาและส่งท่านไปพบผู้ให้บริการด้านสุขภาพเฉพาะทางเพื่อทำการตรวจสอบเพิ่มเติม |
| ผลการตรวจที่พบเพิ่มเติมที่สามารถดำเนินการได้ซึ่งไม่เกี่ยวข้องกับมะเร็งปอด การสแกนสามารถมองเห็นส่วนอื่น ๆ ของร่างกายได้นอกจากปอด รวมถึง คอ ทรวงอก และช่องท้องส่วนบน บางครั้งการแสกนนี้อาจแสดงให้เห็นผลในปอด (อย่างอื่นที่ไม่ใช่โรคมะเร็ง เช่น โรคถุงลมโป่งพอง) หรือภายนอกปอด (บางอย่าง เช่น โรคหัวใจ) | * ผู้ให้บริการด้านสุขภาพของท่านจะพูดคุยกับท่านเกี่ยวกับความจำเป็นในการทำการทดสอบเพิ่มเติมและขั้นตอนต่อไป * ผลการตรวจพบเพิ่มเติมไม่ได้หมายความว่าท่านไม่สามารถเข้ารับการตรวจคัดกรองมะเร็งปอดต่อไปได้ |

### การรักษามะเร็งปอด

หากพบมะเร็งปอด การรักษาอาจรวมถึงการผ่าตัดเพื่อเอาส่วนหนึ่งของปอดที่ได้รับผลกระทบจากมะเร็งออก

การรักษาอื่น ๆ ที่อาจทำได้ ได้แก่ การฉายรังสีและเคมีบำบัด ท่านอาจได้รับการรักษาแบบผสมผสาน

## เครื่องมือช่วยตัดสินใจ

โปรดทราบว่าการเข้าร่วมการตรวจคัดกรองมะเร็งปอดเป็นทางเลือกของท่าน ใช้เครื่องมือด้านล่างนี้เพื่อช่วยท่านตัดสินใจว่าอะไรสำคัญสำหรับท่าน

### ถามตัวท่านเอง: สิ่งสำคัญสำหรับท่านในการตัดสินใจตรวจคัดกรองมะเร็งปอดคืออะไร

ให้คะแนนแต่ละข้อความจาก 1 ถึง 5 ตามระดับความสำคัญสำหรับท่าน โดย 1 หมายถึง “ไม่สำคัญ” และ 5 หมายถึง “สำคัญมาก”

| **ข้อความ** | **1** | **2** | **3** | **4** | **5** |
| --- | --- | --- | --- | --- | --- |
| **ตรวจพบมะเร็งปอดระยะเริ่มแรก ก่อนที่จะมีอาการ**  (เช่น ไออย่างต่อเนื่องโดยไม่ทราบสาเหตุ หรือไอเป็นเลือด) |  |  |  |  |  |
| **ตรวจพบมะเร็งปอดในระยะเริ่มแรกจะมีทางเลือกในการรักษาที่หลากหลายมากกว่า** |  |  |  |  |  |
| **เพื่อความสบายใจเรื่องสุขภาพปอดของท่าน** |  |  |  |  |  |
| **มีโอกาสได้พูดคุยเกี่ยวกับประวัติการสูบบุหรี่และขอความช่วยเหลือเพื่อเลิกสูบบุหรี่** |  |  |  |  |  |

### 

### ถามตัวท่านเอง: ท่านกังวลมากแค่ไหน

ให้คะแนนแต่ละข้อความจาก 5 ถึง 1 ตามความกังวลของท่าน โดย 5 หมายถึง ‘กังวลมาก’ และ 1 หมายถึง ‘ไม่กังวล’

| **ข้อความ** | **5** | **4** | **3** | **2** | **1** |
| --- | --- | --- | --- | --- | --- |
| **ท่านกังวลเกี่ยวกับการเข้าร่วมการตรวจคัดกรองมะเร็งปอดหรือไม่** |  |  |  |  |  |
| **ท่านกังวลเกี่ยวกับการได้รับรังสีหรือไม่** |  |  |  |  |  |
| **ท่านกังวลเกี่ยวกับการได้รับผลบวกลวงหรือไม่**  (กล่าวคือ ผลการสแกนบ่งชี้ว่าท่านเป็นมะเร็งปอด แต่ผลการตรวจเพิ่มเติมภายหลังยืนยันว่าท่านไม่ได้เป็นมะเร็งปอด) |  |  |  |  |  |
| **ท่านกังวลเกี่ยวกับการทดสอบอื่น ๆ เพื่อตรวจสอบผลจาก CT scan แบบใช้ปริมาณรังสีต่ำหรือไม่** |  |  |  |  |  |

### 

### ลองดูคำตอบของท่านข้างบน

หากคำตอบส่วนใหญ่ของท่านอยู่ทางขวา แสดงว่าท่านเห็นด้วยกับการตรวจคัดกรอง หากคำตอบส่วนใหญ่ของท่านอยู่ทางซ้าย แสดงว่าท่านเห็นด้วยที่จะไม่ตรวจคัดกรอง

|  |  |
| --- | --- |
| รหัส QR เพื่อดูข้อมูลเพิ่มเติมเกี่ยวกับ National Lung Cancer Screening Program (โปรแกรมตรวจคัดกรองมะเร็งปอดแห่งชาติ)  สำหรับข้อมูลเพิ่มเติมเกี่ยวกับโปรแกรมตรวจคัดกรองมะเร็งปอดแห่งชาติ [www.health.gov.au/nlcsp](http://www.health.gov.au/nlcsp) | สำหรับความช่วยเหลือในการเลิกสูบบุหรี่  [www.quit.org.au](http://www.quit.org.au) |

ข้อมูลนี้ได้รับการพัฒนาที่มหาวิทยาลัยซิดนีย์ โดยได้รับทุนจาก International Association for the Study of Lung Cancer (IASLC) (สมาคมระหว่างประเทศเพื่อการศึกษามะเร็งปอด) และปรับเปลี่ยนที่มหาวิทยาลัยเมลเบิร์นโดยได้รับทุนจากรัฐบาลออสเตรเลีย